Diari Oficial de la Generalitat Valenciana


Sumari del DOGV 3210, del 25-03-1998 (1998/900481)

ACORD de 17 de desembre de 1997, de la Comissió Territorial d'Urbanisme de València, que fa referència a l'homologació del carrer de Barcelona, del Pla General de Moncada.
---------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/1997/12/17/(1)/dof/vci/html**

### Dades del document

Número de DOGV
:   3210

Data del DOGV
:   25-03-1998

Secció del DOGV
:   I. DISPOSICIONS GENERALS

Número del document
:   1998/900481


Data del document
:   17-12-1997

Organisme emissor


Tipus de document
:   Acord

Descriptors 

:   * Moncada
    * pla d'urbanisme

ACORD de 17 de desembre de 1997, de la Comissió Territorial d'Urbanisme de València, que fa referència a l'homologació del carrer de Barcelona, del Pla General de Moncada. [1998/A1638]  
Vist l'expedient tramés per l'Ajuntament de Moncada, que fa referència a l'homologació del carrer Barcelona, del pla general, i de conformitat amb els següents  
Antecedents de fet  
Primer  
El projecte es va sotmetre a informació pública per mitjà de l'acord del Ple de l'Ajuntament en la sessió de 6 de novembre de 1996. Després del pertinent període d'exposició pública, durant el qual no consta la presentació d'al·legacions, el mateix òrgan el va aprovar, provisionalment, el 2 d'octubre de 1997. El projecte va entrar en la Comissió Territorial d'Urbanisme de València el 9 de gener de 1997, si bé no va ser sotmés a l'aprovació perquè va ser retirat de l'ordre del dia a petició de l'Ajuntament.  
Segon  
El projecte consta d'una memòria justificativa i plànols d'informació i d'ordenació, amb la qual cosa es compleix el que estableix l'article 27 de la Llei Reguladora de l'Activitat Urbanística i la instrucció de planejament 1/1996, sobre homologació de plans d'urbanisme a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Tercer  
Moncada té el Pla General d'Ordenació Urbana aprovat definitivament per la Comissió Territorial d'Urbanisme de València en la sessió de 27 de juliol de 1989, així com tres modificacions puntuals tramitades i una revisió del planejament pel que fa als sòls industrials de 27 de setembre de 1994. Cap d'aquestes no afecta l'àmbit d'aquesta actuació.  
El director general d'Urbanisme i Ordenació Territorial, el 6 de març de 1997, va emetre un informe en què feia una sèrie d'observacions al projecte, informe que va traslladar a l'Ajuntament.  
Quart  
L'objecte d'aquest expedient és l'homologació d'una superfície de 7,2 ha, classificada com a sòl urbà d'ús residencial predominantment i esporàdicament industrial, la qual no està inclosa en el planejament vigent en unitats d'execució. Amb aquesta actuació es pretén la delimitació d'una àrea de repartiment, amb una única unitat d'execució, i es calcula al mateix temps l'aprofitament tipus d'aquella; conseqüentment, es passa d'un sistema de gestió individual a un altre de col·lectiu, en concret d'actuar per actuacions aïllades a actuar per actuacions integrades. Amb la documentació presentada només es procedeix a definir la xarxa estructural o primària d'una zona, però sense cap relació de conjunt amb l'entorn; en realitat, l'homologació tal com es pretén no afecta un conjunt homogeni de sòl, sinó exclusivament la zona en la qual es pretén establir un sistema de gestió sistemàtic.  
Cinqué  
La Comissió Informativa de la Comissió Territorial d'Urbanisme de València, en la sessió celebrada el 5 de desembre de 1997, va emetre un informe que feia referència al projecte de què tractem, complint d'aquesta manera el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La tramitació ha estat correcta d'acord amb el que estableix l'article 38, per remissió de la disposició transitòria primera, apartat 2, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i el punt III de la instrucció de planejament 1/1996, de 23 de gener, sobre homologació dels plans d'urbanisme a la Llei Reguladora de l'Activitat Urbanística.  
Segon  
La documentació està completa a l'efecte del compliment de l'article 27 de la Llei Reguladora de l'Activitat Urbanística, i l'apartat II.9 de la instrucció 1/1996, sobre homologació dels plans d'urbanisme a la Llei Reguladora de l'Activitat Urbanística.  
Tercer  
Es pretén basar aquesta homologació en la disposició transitòria tercera de la Llei Reguladora de l'Activitat Urbanística, la qual disposa que els sòls urbans classificats així a l'entrada en vigor d'aquesta llei continuaran tenint aquesta condició. No obstant això, s'oblida que el mateix precepte afig la condició que aquest aspecte perdurarà mentre no es «modifiquen o revisen els vigents plans generals». Per tant, realitzada l'homologació (que no deixa de ser en aquest cas una modificació), resulta evident que els sòls inclosos hauran de classificar-se d'acord amb el que estableix la Llei Reguladora de l'Activitat Urbanística, qüestió que s'ha solucionat en vista de la nova documentació presentada.  
Quart  
En vista del que s'ha dit anteriorment, i atés que els sòls afectats s'inclouen en una unitat d'execució, la qual s'ha de desenvolupar a través d'una actuació integrada, per aplicació de l'article 9 de la Llei Reguladora de l'Activitat Urbanística, els sòls inclosos en aquesta unitat s'haurien de classificar com a urbanitzables i, per tant, els serien exigibles tots els condicionants que la legislació estableix per a aquesta classe de sòls (dotacions, sectorització, etc).  
Aquesta proposta no compleix les reserves dotacionals i sol·licita acollir-se a l'excepció establida en el punt 2 de l'article 22 de la Llei Reguladora de l'Activitat Urbanística, atés que es tracta d'una zona de límit. Aquesta petició pot ser tinguda en compte atés que es tracta d'una zona que el planejament classifica com a sòl urbà (si bé ara es proposa el canvi de classificació), a més de tenir la condició de ser una zona de límit del sòl urbà.  
Cinqué  
La Comissió Territorial d'Urbanisme és l'òrgan competent per a emetre un dictamen resolutori sobre l'aprovació definitiva dels plans generals de municipis de menys de 50.000 habitants, de conformitat amb el que estableix l'article 38.3 de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
En vista d'allò que s'ha dit anteriorment, la Comissió Territorial d'Urbanisme, en la sessió de 17 de desembre de 1997, acorda:  
Aprovar definitivament l'homologació del carrer de Barcelona, del Pla General d'Ordenació Urbana de Moncada.  
L'Ajuntament de Moncada haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.  
Tot això, sense perjudici que es puga interposar qualsevol altre recurs que es considere oportú.  
València, 17 de desembre de 1997.- El secretari de la Comissió Territorial d'Urbanisme: José Manuel Palau Navarro.


Còpia Permalink ELI